Eine naturreservat

Eine naturreservat utgjør et skogområde på Eineåsen nord for Rykkinn i Bærum kommune. Området er småkupert, på en berggrunn av rombeporfyr. Jordsmonnet er rikt i senkningene, men mer skrint på kollene. Vegetasjonen er i stor grad gammel granskog, men også edelløvskog og død ved i ulik nedbrytningsgrad. Det er mange spor av plukkhogst, men stedvis også intakt skog, sogar med naturskogspreg. Det er påvist en rekke rødlistede sopparter knyttet til gammel granskog, til dels i store konsentrasjoner. Av disse nevnes flammekjuke, prikkporekjuke og rosenjodskinn blant mange flere. Både vegetasjon og dyreliv i reservatet er fredet mot skade og ødeleggelse, men jakt og sanking av bær og matsopp er tillatt. Videre er det ikke tillat å iverksette tiltak som kan endre naturmiljøet, så som veibygging, oppfylling, graving, drenering, gjødsling og forsøpling. Motorisert ferdsel er forbudt, med visse unntak blant annet knyttet til eksisterende løypetrassé. Bruk av sykkel og hest er ikke tillatt utenfor eksisterende stier. Referanser